**ΕΤΑΙΡΕΙΑ ΚΥΚΛΑΔΙΚΩΝ ΜΕΛΕΤΩΝ**

Πρόταση της Επιτροπής ΚΑΤΑΣΤΑΤΙΚΟΥ , που απαρτίστηκε από τους: αείμνηστο Εμ. Μαρμαρά πρόεδρο, Κωνσταντίνο Σιδερή, Στέλιο Κορρέ, Νικόλαο Κουτρουμπή, μέλη, και Γιώργο Γαβαλά γραμματέα για την αναθεώρηση του υπάρχοντος καταστατικού βάσει της απόφασης της Γενικής Συνέλευσης της 15ης Δεκεμβρίου 2016 και εργάστηκε με συνεδριάσεις που έλαβαν χώρα από τον Ιανουάριο έως και τον Ιούνιο 2017.

Η Επιτροπή εργάσθηκε και κατέληξε στην Πρότασή της έχοντας τον εξής στόχο :

* Το νέο Καταστατικό δεν θα είναι ένα νέο κείμενο, γραμμένο από την αρχή. Αντιθέτως, θα στηρίζεται στο παλαιό (ισχύον) κείμενο, για λόγους σεβασμού στην ιστορία της Εταιρείας και στους ιδρυτές αυτής.

Βασική αρχή της τροποποίησης αποτελεί ο εκσυγχρονισμός του κειμένου με την παράλληλη όμως διαφύλαξη του χαρακτήρα και της παράδοσης της Εταιρείας[[1]](#footnote-1).

Στο πλαίσιο αυτό, οι παρεμβάσεις της Επιτροπής κινήθηκαν στα ακόλουθα επίπεδα:

* Προσαρμογή της γλώσσας του Καταστατικού στην καθομιλουμένη διατηρώντας στον βαθμό που ήταν δυνατόν τις διατυπώσεις του
* Εναρμόνιση με την ισχύουσα Νομοθεσία (όπου αυτό απαιτείτο)
* Ενσωμάτωση των νέων δεδομένων της εποχής μας (διατάξεις περί Ευρωπαϊκής Ένωσης, νέου νομίσματος, χρήσης ιστοσελίδας, κλπ.)
* Νομοτεχνικές παρεμβάσεις, όπως εισαγωγή νέων προβλέψεων, ενοποίηση παλαιών άρθρων, αναρίθμηση αυτών ή μεταφορά σε άλλες ενότητες κλπ.
* Νέες ιδέες – προτάσεις για όλα τα θέματα τα οποία περιγράφονται στο Καταστατικό.

Το κείμενο αυτό παρουσιάστηκε από του κύριους συντάκτες του κκ Στέλιο Κορρέ και Κωνσταντίνο Σιδερή στην συνεδρίαση της 28.06.2017 του Διοικητικού Συμβουλίου της Εταιρείας Κυκλαδικών Μελετών και εγκρίθηκε ως κείμενο εργασίας,.

Το κείμενο αυτό θα αναρτηθεί στην ιστοσελίδα της Εταιρείας και θα τεθεί σε διαβούλευση με όλα τα μέλη της Εταιρείας έως τις 30.09.2017 περίοδο κατά την οποία όλα τα μέλη έχουν την δυνατότητα να τοποθετηθούν και να προτείνουν διορθώσεις, συμπληρώσεις, σχόλια και ερωτήσεις.

Όλα αυτά θα συγκεντρωθούν και θα ταξινομηθούν ανά άρθρο και παράγραφο και κατόπιν θα τεθούν στην κρίση τόσον, της Επιτροπής όσον, και του Διοικητικού Συμβουλίου ώστε τον Οκτώβριο του 2017, να καθαρογραφεί το τελικό κείμενο με την σχετική αιτιολογική έκθεση.

Το τελικό αυτό κείμενο και θα τεθεί προς έγκριση από την Γενική Συνέλευση η οποία θα συγκληθεί ειδικά για τον σκοπό αυτό τον Νοέμβριο του 2017.

Όσοι επιθυμούν να καταθέσουν την άποψή τους παρακαλούνται να διαβάσουν το νέο κείμενο σε αντιπαραβολή με το ισχύον καταστατικό, το οποίο είναι επίσης αναρτημένο στην ιστοσελίδα στην ενότητα καταστατικό, και το οποίο όπως αναφέρθηκε και ανωτέρω αποτελεί - για λόγους συνέχειας και τιμής προς τους ιδρυτές και την ιστορία της Εταιρείας - την κύρια βάση του νέου τροποποιηθέντος καταστατικού.

Το Διοικητικό Συμβούλιο

 Αθήνα 19/07/2017

**Πρόταση της Επιτροπής Καταστατικού**

**ΚΑΤΑΣΤΑΤΙΚΟ**

**ΕΤΑΙΡΕΙΑΣ ΚΥΚΛΑΔΙΚΩΝ ΜΕΛΕΤΩΝ**

**Άρθρο 1ο**

**Ίδρυση - Επωνυμία -Έδρα**

Ιδρύεται επιστημονικό Σωματείο μη κερδοσκοπικού χαρακτήρα με την επωνυμία «Εταιρεία Κυκλαδικών Μελετών» με έδρα τον Δήμο Αθηναίων.

Για τις σχέσεις µε το εξωτερικό ο τίτλος του ορίζεται ως: «Society for Cycladic Studies».

**Άρθρο 2ο**

**Σκοπός και τρόποι επιδίωξης αυτού**

1. Σκοπός του Σωματείου (στο εξής θα αναγράφεται στο παρόν ως:  «Η Εταιρεία») είναι :

α) η έρευνα, η μελέτη και η ανάδειξη του πολιτισμού των Κυκλάδων από τους αρχαιότατους έως τους παρόντες χρόνους, β) η καλλιέργεια των γραμμάτων και των τεχνών,  γ) η ενίσχυση των νησιών με στόχο την ανάπτυξη του πνευματικού και βιοτικού επιπέδου των κατοίκων των Κυκλάδων, δ) η προστασία του περιβάλλοντος των νησιών των Κυκλάδων.

2. Ο σκοπός της Εταιρείας επιδιώκεται με τους εξής τρόπους :

α) με την έκδοση περιοδικού συγγράμματος και αυτοτελών μελετημάτων επιστημονικού περιεχομένου για τη μυθολογία, την ιστορία, την αρχαιολογία, την τέχνη, τα γράμματα, τη λαογραφία, τη γεωγραφία, τη γεωλογία, την πολεοδομία, την αρχιτεκτονική, την ιατρική και τη φύση των νησιών των Κυκλάδων

β) με την τακτική διοργάνωση Διεθνούς Κυκλαδολογικού Συνεδρίου κάθε τέσσερα έτη.

γ) με την ενίσχυση ανασκαφικών ερευνών και εργασιών στις Κυκλάδες, διενεργουμένων από την «Εν Αθήναις Αρχαιολογική Εταιρεία», αλλά και άλλους φορείς

δ) με την οργάνωση ειδικών επιστημονικών ημερίδων, διαλέξεων και ανακοινώσεων καθώς και τιμητικών εκδηλώσεων στην Αθήνα ή στα νησιά των Κυκλάδων

ε) με την διοργάνωση θεματικών εκδρομών στα νησιά των Κυκλάδων

στ) με την υποστήριξη των σπουδαστών κυκλαδικής καταγωγής για την ολοκλήρωση των σπουδών τους

ζ) με τη συνεργασία και την υποβοήθηση των πολιτιστικών φορέων και εκπαιδευτικών ιδρυμάτων, όλων των βαθμίδων, που εδρεύουν στα νησιά των Κυκλάδων

η) με την ενίσχυση του Κυκλαδικού Τύπου

θ) με τη συνεργασία με άλλους, συναφών σκοπών, δημοσίους ή ιδιωτικούς φορείς.

καθώς και με κάθε άλλον τρόπο που η Εταιρεία κρίνει πρόσφορο προς ευόδωση του έργου της, ιδίως με την κατάρτιση ή ανάθεση ή υποστήριξη μελετών στους τομείς φυσικού, ανθρωπογενούς αρχιτεκτονικού, πολιτιστικού  περιβάλλοντος, του τουρισμού, της ναυτιλίας και των μεταφορών, της υγείας, της τεχνολογίας, της ενέργειας,  και εν γένει της αειφόρου ανάπτυξης.

**Άρθρο 3ο**

**Μέλη της Εταιρείας**

1. Τα Μέλη της Εταιρείας διακρίνονται σε Τακτικά και Επίτιμα.

Ως Τακτικά Μέλη μπορούν να εγγραφούν Κυκλαδίτες και μη Κυκλαδίτες, επιστήμονες ή μη, οι οποίοι έχουν ασχοληθεί ενεργά με θέματα κυκλαδικού ενδιαφέροντος.

Τα Τακτικά Μέλη τα οποία έχουν τακτοποιήσει τις οικονομικές τους υποχρεώσεις απέναντι στην Εταιρεία (στο εξής: «ταμειακώς ενήμερα Τακτικά Μέλη») έχουν δικαίωμα ψήφου στη Γενική Συνέλευση, καθώς και το δικαίωμα του εκλέγειν. Έχουν επίσης, το δικαίωμα του εκλέγεσθαι μετά από ένα τρίμηνο από την έγγραφή τους.

Η εγγραφή του Τακτικού μέλους γίνεται με απόφαση του Διοικητικού Συμβουλίου, ύστερα από αίτηση του ενδιαφερομένου και πρόταση δύο τακτικών μελών της Εταιρείας .

Ως Επίτιμα Μέλη δύνανται να ανακηρυχθούν εξέχουσες προσωπικότητες από τον ελλαδικό και διεθνή χώρο, με ιδιαίτερη προσφορά στις Κυκλάδες και στον πολιτισμό τους.

Τα Επίτιμα Μέλη δεν έχουν το δικαίωμα του εκλέγειν και εκλέγεσθαι, δύνανται όμως να μετέχουν στην Γενική Συνέλευση με δικαίωμα μόνον λόγου.

Η ανακήρυξη των Επιτίμων Μελών γίνεται με απόφαση της Γενικής Συνέλευσης, ύστερα από πρόταση του Διοικητικού Συμβουλίου.

2. Τα μέλη της Εταιρείας έχουν το δικαίωμα να αποχωρήσουν από αυτήν ελεύθερα, όταν το ζητήσουν εγγράφως. Η αποχώρηση πρέπει να γνωστοποιείται τουλάχιστον τρεις (3) μήνες πριν από τη λήξη του λογιστικού έτους και ισχύει για το τέλος του.

**Άρθρο 4ο**

**Καθήκοντα και Υποχρεώσεις των Μελών**

1. Τα τακτικά μέλη καταβάλλουν εισφορά εγγραφής η οποία ορίζεται και τροποποιείται με απόφαση του Διοικητικού Συμβουλίου. Το ίδιο ποσό καταβάλλουν και στη συνέχεια κάθε έτος ως ετήσια συνδρομή τους. Τα Επίτιμα Μέλη δεν υποχρεούνται σε καταβολή εισφοράς εγγραφής ή ετήσιας συνδρομής. Στα Τακτικά Μέλη διανέμεται δωρεάν το περιοδικό σύγγραμμα της Εταιρείας και στο ήμισυ της κατά περίπτωση οριζόμενης τιμής τα υπόλοιπα δημοσιεύματα της.

2. Τα Μέλη της Εταιρείας υποχρεούνται να επιδεικνύουν συμπεριφορά σύμφωνη προς τους σκοπούς κα τα συμφέροντα της Εταιρείας. Όταν υπάρχουν ενδείξεις για συμπεριφορά αντίθετη προς τους σκοπούς της Εταιρείας ή ασυμβίβαστη με τα συμφέροντα της Εταιρείας από κάποιο Μέλος, δύναται να ασκηθεί κατά αυτού πειθαρχική δίωξη από το Διοικητικό Συμβούλιο.

Η εξέταση της πειθαρχικής δίωξης διενεργείται από «Ειδική Επιτροπή Πειθαρχικών Κυρώσεων», η οποία εκλέγεται για τον σκοπό αυτό από το Διοικητικό Συμβούλιο με μυστική ψηφοφορία και απαρτίζεται από τρία Μέλη του. Οι πειθαρχικές κυρώσεις, οι οποίες συνίστανται σε προσωρινή ή οριστική διαγραφή (αποβολή), επιβάλλονται με αιτιολογημένη απόφασή της. Κατά της απόφασης αυτής δύναται να ασκηθεί ένσταση εντός προθεσμίας 30 ημερών από τη λήψη της. Η ένσταση συζητείται στην αμέσως επόμενη Γενική Συνέλευση.

Το μέλος που έχει αποβληθεί έχει όλα τα προβλεπόμενα από τον Νόμο δικαιώματα.

**Άρθρο 5ο**

**Πόροι της εταιρείας**

1. Πόροι της Εταιρείας είναι :

-οι εισφορές εγγραφής στην Εταιρεία,

-οι ετήσιες συνδρομές των τακτικών μελών,

-προαιρετικές εισφορές,

-δωρεές, χορηγίες και κληροδοτήματα

-έσοδα που προέρχονται από εκµίσθωση τυχόν κινητής και ακίνητης περιουσίας της Εταιρείας

-οποιεσδήποτε επιχορηγήσεις, οικονοµικές ενισχύσεις και χορηγίες από την Ευρωπαϊκή Ένωση, το Ελληνικό Δημόσιο, ελληνικά και αλλοδαπά ΝΠΔΔ, ελληνικά και αλλοδαπά ΝΠΙΔ.

- κάθε άλλο νόµιµο έσοδο στο πλαίσιο της επιδίωξης του σκοπού της και της διεξαγωγής των περιγραφοµένων στο παρόν καταστατικό δραστηριοτήτων της, ιδίως δε οι εισπράξεις από την πώληση των δημοσιευμάτων ή άλλων αντικειμένων της Εταιρείας.

Τα πιο πάνω έσοδα εντάσσονται στο πλαίσιο των δραστηριοτήτων της Εταιρείας και δεν εκφεύγουν των σκοπών αυτής. Από την άποψη αυτή δεν αποτελούν άσκηση εµπορικών πράξεων.

Κληρονομιές, κληροδοσίες, δωρεές υπέρ της Εταιρείας για ορισμένο σκοπό τελούν υπό ιδιαίτερη διαχείριση στο πλαίσιο του προϋπολογισμού της Εταιρείας. Οι τυχόν πρόσοδοι, οι προερχόμενοι από αυτές διατίθενται αποκλειστικά υπό τους όρους που τέθηκαν από τον διαθέτη ή τον δωρητή. Οι δωρεές προς την Εταιρεία γίνονται επωνύμως.

2.  Όποιος προσφέρει στην Εταιρεία ποσόν έως δέκα χιλιάδες (10.000) ευρώ, αναγράφεται ως δωρητής της Εταιρείας. Όποιος προσφέρει ποσό άνω των δέκα χιλιάδων (10.000) ευρώ, αναγράφεται ως ευεργέτης της. Όσοι εκ των τακτικών Μελών της Εταιρείας είναι ευεργέτες, απαλλάσσονται της καταβολής εγγραφής ή ετήσιας συνδρομής.

**Άρθρο 6ο**

**Διαχειριστικό έτος**

Το διαχειριστικό έτος αρχίζει την 1η Ιανουαρίου και λήγει την 31η Δεκεμβρίου κάθε έτους. Ο απολογισμός της διοίκησης, ο ισολογισμός και ο προϋπολογισμός, συντάσσονται για κάθε ετήσιο χρονικό διάστημα.

**Άρθρο 7ο**

**Όργανα της Εταιρείας**

Τα όργανα της διοίκησης της Εταιρείας είναι :

- Η Γενική Συνέλευση.

- Το Διοικητικό Συμβούλιο

- Η Εξελεγκτική Επιτροπή

**Άρθρο 8ο**

**Γενική Συνέλευση**

1. Η Γενική Συνέλευση (Γ.Σ.) η οποία αποτελείται από τα ταμειακώς ενήμερα - μέχρι την έναρξή της – Τακτικά Μέλη της Εταιρείας, είναι το ανώτατο όργανο της Εταιρείας και αποφασίζει για κάθε θέμα που ορίζει το παρόν (καταστατικό). Αποφασίζει για την ανακήρυξη των Επιτίμων Μελών. Εκλέγει τα Μέλη του Διοικητικού Συμβουλίου και της Εξελεγκτικής Επιτροπής. Έχει τον έλεγχο και την εποπτεία των οργάνων της Διοίκησης, ανακαλεί και αντικαθιστά αυτά με μυστική ψηφοφορία. Εγκρίνει τον απολογισμό της διοίκησης, τον ισολογισμό και τον προϋπολογισμό. Αποφαίνεται για την αποβολή μελών, τροποποιεί το Καταστατικό και γενικώς, ως ανώτατο και κυρίαρχο σώμα, αποφασίζει για κάθε θέμα που δεν υπάγεται στην αρμοδιότητα άλλου οργάνου.

2. Η Γ.Σ. συγκαλείται από το Διοικητικό Συμβούλιο, που ορίζει και τα θέματα της ημερησίας διατάξεως για τα οποία απαιτείται σχετική εισήγηση με αιτιολόγηση.

Συνέρχεται στην έδρα της Εταιρείας υποχρεωτικά μία φορά τον χρόνο (Τακτική Γ.Σ.), εντός του πρώτου τριμήνου του έτους, εκτάκτως δε όποτε το Διοικητικό Συμβούλιο το θεωρήσει αναγκαίο ή όταν το ζητήσει εγγράφως το ένα δέκατο (1/10) των ταμειακώς ενήμερων Τακτικών Μελών, με γραπτή αίτηση προς το Διοικητικό Συμβούλιο, στην οποία αναγράφονται τα προς συζήτηση θέματα. Στην τελευταία αυτή περίπτωση, η Γ.Σ. συγκαλείται υποχρεωτικά από το Διοικητικό Συμβούλιο εντός τριάντα (30) ημερών το αργότερο, από την υποβολή της σχετικής αίτησης.

Περαιτέρω, ανά τέσσερα (4) χρόνια, και προ της λήξης της θητείας του Διοικητικού Συμβουλίου, συγκαλείται Εκλογο-απολογιστική Γενική Συνέλευση με σκοπό την εκλογή νέου Διοικητικού Συμβουλίου αλλά και Εξελεγκτικής Επιτροπής.

3. Τα θέματα της ημερησίας διατάξεως αναγράφονται με κάθε δυνατή λεπτομέρεια στην πρόσκληση για συμμετοχή στη Γ.Σ. Στην πρόσκληση πρέπει επίσης να αναγράφεται ο τόπος της συνέλευσης , ο χρόνος ( χρονολογία, ημέρα και ώρα) της, καθώς και αν πρόκειται για Τακτική ή Έκτακτη Γ.Σ.

Στην ίδια πρόσκληση δύναται να ορίζεται και ο τόπος και ο χρόνος (χρονολογία ημέρα και ώρα) τυχόν Επαναληπτικής Γ.Σ. σε περίπτωση έλλειψης απαρτίας. Η πρόσκληση δημοσιεύεται στην ιστοσελίδα της Εταιρείας και αποστέλλεται στα Μέλη της Εταιρείας δέκα πέντε (15) τουλάχιστον πλήρεις ημέρες πριν από την ημέρα της Συνέλευσης μέσω ταχυδρομείου ή e-mail ή γραπτού μηνύματος (SMS).

4. Η Γενική Συνέλευση, είτε Τακτική είτε Έκτακτη, δεν επιτρέπεται να συζητήσει επιπλέον θέματα που δεν περιλαμβάνονται στην ημερήσια διάταξη .

5. Στη Γενική Συνέλευση μπορεί να μετάσχει με δικαίωμα ψήφου κάθε ταμειακώς ενήμερο Τακτικό Μέλος. Στην Γενική Συνέλευση έχουν το δικαίωμα να παρίστανται με δικαίωμα μόνο λόγου τα Επίτιμα Μέλη της Εταιρείας.

6. Η Γενική Συνέλευση βρίσκεται σε απαρτία και συνεδριάζει εγκύρως επί όλων των θεμάτων της ημερησίας διατάξεως, εκτός των θεμάτων για την τροποποίηση του Καταστατικού και τη διάλυση της Εταιρείας, εφ’ όσον παρίστανται ταμειακώς ενήμερα Τακτικά Μέλη που αντιπροσωπεύουν το ένα τρίτο (1/3) του συνόλου των ταμειακώς ενήμερων Τακτικών Μελών, οι οποίοι υπογράφουν τον σχετικό κατάλογο παρισταμένων.

Αν δεν υφίσταται αυτή η απαρτία, η Γενική Συνέλευση συνέρχεται πάλι, το νωρίτερο εντός τεσσάρων (4) ημερών και το αργότερο εντός επτά (7) ημερών, από την ημέρα της Γενικής Συνέλευσης.

Στην επαναληπτική αυτή Γ.Σ. για την απαρτία αρκεί η παρουσία ταμειακώς ενήμερων Τακτικών Μελών που αντιπροσωπεύουν το ένα πέμπτο (1/5) των ταμειακώς ενήμερων Τακτικών Μελών.

 Εάν και τότε δεν υπάρξει η παραπάνω απαρτία η διαδικασία θα πρέπει να επαναληφθεί από την αρχή.

7. ‘Όταν πρόκειται για αποφάσεις που αφορούν στην τροποποίηση του Καταστατικού και στην διάλυση της Εταιρείας, τότε η Γενική Συνέλευση βρίσκεται σε απαρτία και συνεδριάζει εγκύρως, εφόσον παρίστανται ταμειακώς ενήμερα Τακτικά Μέλη που εκπροσωπούν το ήμισυ (1/2) του συνόλου των ταμειακώς ενήμερων Τακτικών Μελών. Στις περιπτώσεις αυτές δεν υπάρχει περίπτωση Επαναληπτικής Γ.Σ.

8. Η Γενική Συνέλευση αποφασίζει εγκύρως κατά πλειοψηφία των συμμετεχόντων σε αυτήν Τακτικών Μελών.

Κάθε ψηφοφορία που αφορά στις αρχαιρεσίες και σε ζητήματα εμπιστοσύνης είναι άκυρη, εάν δεν είναι μυστική. Επί άλλων θεμάτων η ψηφοφορία είναι φανερή.

9. Στα θέματα για τα οποία απαιτείται μείζων απαρτία, ήτοι στα θέματα της τροποποίησης του καταστατικού και της διάλυσης της Εταιρείας, η Γενική Συνέλευση λαμβάνει αποφάσεις εγκύρως όταν αυτές ψηφίζονται με πλειοψηφία των τριών τετάρτων (3/4) των συμμετεχόντων σε αυτήν.

10. Στη Γενική Συνέλευση προεδρεύει προσωρινώς- έως την εκλογή οριστικού Προέδρου αυτής- ο Πρόεδρος του Δ.Σ. ή αν αυτός κωλύεται ο αναπληρωτής του.

Εφόσον διαπιστωθεί απαρτία, εκλέγεται οριστικός Πρόεδρος της Γενικής Συνέλευσης, ο οποίος δεν δύναται να είναι ο Πρόεδρος του Διοικητικού Συμβουλίου.

Γραμματέας της Γενικής Συνέλευσης είναι ο Γ. Γραμματέας ή ο αναπληρωτής του.

11. Οι συζητήσεις και αποφάσεις της Γ.Σ. καταγράφονται σε πρακτικά που υπογράφονται από τον Πρόεδρο και τον Γραμματέα. Τα Πρακτικά καταγράφονται στο Βιβλίο Πρακτικών της Γ.Σ. Αντίγραφα ή αποσπάσματα των πρακτικών εκδίδονται από τον Πρόεδρο του Δ.Σ. ή τον Αναπληρωτή του.

**Άρθρο 9ο**

**Διοικητικό Συμβούλιο**

1. Την Εταιρεία διοικεί δεκαπενταμελές Διοικητικό Συμβούλιο (Δ.Σ.), που εκλέγεται από τη Γενική Συνέλευση, η οποία συγκαλείται προς τον σκοπό αυτό, προ της λήξης της θητείας του απερχόμενου Διοικητικού Συμβουλίου.

Η θητεία του Δ.Σ. είναι τετραετής, και αρχίζει την 1η Ιανουαρίου του έτους μετά την εκλογή του και λήγει την 31η Δεκεμβρίου του τέταρτου έτους της θητείας του.

Σε κάθε περίπτωση, η θητεία του απερχόμενου Διοικητικού Συμβουλίου παρατείνεται έως την έναρξη της θητείας του νέου Διοικητικού Συμβουλίου.

Η εκλογή του Διοικητικού Συμβουλίου γίνεται με μυστική ψηφοφορία από την Γενική Συνέλευση σε ενιαίο ψηφοδέλτιο- το οποίο συντάσσεται σύμφωνα με τα οριζόμενα στο Άρθρο 11 του παρόντος – στο οποίο αντιπροσωπεύονται κατά το μέτρο του δυνατού, όλα τα νησιά των Κυκλάδων.

Η συγκρότηση του Διοικητικού Συμβουλίου σε σώμα λαμβάνει χώρα σε συνεδρίαση η οποία συγκαλείται εντός επτά (7) ημερών από την εκλογή των μελών του από την Γενική Συνέλευση, κατόπιν πρόσκλησης του πλειοψηφήσαντος υποψηφίου.

Το Διοικητικό Συμβούλιο εκλέγει μεταξύ των μελών του τον Πρόεδρο, τον Αντιπρόεδρο, τον Γενικό Γραμματέα, τον Ταμία και τον Έφορο (Κοσμήτορα)

Με απόφαση Διοικητικού Συμβουλίου δύναται να αποδίδεται ο τιμητικός τίτλος του Επιτίμου Προέδρου, Αντιπροέδρου, Γραμματέα, Ταμία, Κοσμήτορα, σε τακτικά Μέλη της Εταιρείας, που διετέλεσαν μέλη του Διοικητικού Συμβουλίου με ιδιαίτερη προσφορά σε αυτήν.

2. Το Διοικητικό Συμβούλιο είναι αρμόδιο να αποφασίζει για τα θέματα που αφορούν στη διοίκηση της Εταιρείας εκτός εκείνων για τα οποία είναι αρμόδια μόνον η Γενική Συνέλευση .

3. Το Διοικητικό Συμβούλιο συνεδριάζει τακτικώς μια φορά το μήνα, και εκτάκτως όταν το κρίνει αναγκαίο ο Πρόεδρος ή το ζητήσουν εγγράφως τρία τουλάχιστον μέλη του. Ευρίσκεται σε απαρτία εφόσον είναι παρόντα οκτώ μέλη του. Στις συνεδριάσεις προεδρεύει ο Πρόεδρος ή ο Αναπληρωτής του.

Οι αποφάσεις του Δ.Σ. λαμβάνονται με πλειοψηφία των παρόντων Μελών και σε περίπτωση ισοψηφίας υπερισχύει η ψήφος του Προέδρου ή του Αναπληρωτή του.

 Οι συζητήσεις και αποφάσεις του Δ.Σ. καταγράφονται στο Βιβλίο Πρακτικών του Δ.Σ. από τον Γ. Γραμματέα και υπογράφονται από τα παρόντα Μέλη. Τα αντίγραφα ή αποσπάσματα των πρακτικών εκδίδονται από τον Πρόεδρο ή τον Αναπληρωτή του.

4. Η απουσία κάποιου Συμβούλου επί έξι (6) συνεχόμενες συνεδριάσεις του Διοικητικού Συμβουλίου χωρίς δικαιολογημένη αιτία ισοδυναμεί με παραίτηση, η οποία λογίζεται ότι συντελείται από τη χρονική στιγμή που το Διοικητικό Συμβούλιο αποφασίζει για αυτήν. Ο Σύμβουλος αντικαθίσταται από τον κατά σειρά επιλαχόντα Σύμβουλο.

5. Σε περίπτωση παραίτησης κάποιου μέλους του Διοικητικού Συμβουλίου καλείται προς αναπλήρωση με πρόσκληση του Προέδρου ο κατά σειρά επιλαχών στις αρχαιρεσίες. Εάν δεν υπάρχουν επιλαχόντες καλείται η Γενική Συνέλευση για εκλογή αντικαταστάτη τού μέλους που παραιτήθηκε. Σε περίπτωση παραίτησης του Προέδρου, εκλέγεται νέος Πρόεδρος με μυστική ψηφοφορία των υπολοίπων μελών του Δ.Σ.

6. α) Ο Πρόεδρος εκπροσωπεί την Εταιρεία σε όλες τις έναντι τρίτων σχέσεις της και ενώπιον οποιασδήποτε Αρχής και Δικαστηρίου.

Συγκαλεί τις συνεδριάσεις του Δ.Σ., προεδρεύει σε αυτές, διευθύνει τις συζητήσεις, και επιμελείται της υλοποίησης των αποφάσεων του Δ.Σ. Υπογράφει τα Πρακτικά και όλα τα έγγραφα της Εταιρείας, εντέλλεται την πληρωμή των δαπανών με την έκδοση των ενταλμάτων πληρωμής, σύμφωνα με τις πιστώσεις που έχουν ψηφιστεί από το Διοικητικό Συμβούλιο. Πληρωμή δαπάνης δύναται να εγκριθεί και εκ των υστέρων από το Διοικητικό Συμβούλιο.

β) Ο Αντιπρόεδρος αναπληρώνει τον Πρόεδρο όταν αυτός κωλύεται ή απουσιάζει.

γ) Ο Γενικός Γραμματέας συντάσσει τα πρακτικά των συνεδριάσεων του Διοικητικού Συμβουλίου και των Γενικών Συνελεύσεων και όλα τα έγγραφα της Εταιρείας, συνυπογράφει με τον Πρόεδρο τα πρακτικά και τα έγγραφα της Εταιρείας, καθώς και τα Εντάλματα Πληρωμών βάσει των αποφάσεων του Διοικητικού Συμβουλίου, τηρεί το Μητρώο των Μελών, και το Βιβλίο Εισερχομένων και Εξερχομένων εγγράφων. Παραλαμβάνει τα έγγραφα που αποστέλλονται στην Εταιρεία και έχει τη σφραγίδα της Εταιρείας.

Τον Γενικό Γραμματέα σε περίπτωση απουσίας ή κωλύματος αναπληρώνει ο αρχαιότερος από τους Συμβούλους.

δ) Ο Ταμίας είναι υπεύθυνος για την λογιστική τάξη της Εταιρείας και για τη διαχείριση του Ταμείου της. Διενεργεί όλες τις πληρωμές και τις εισπράξεις για λογαριασμό της Εταιρείας με διπλότυπες, αριθμημένες και σφραγισμένες αποδείξεις της Εταιρείας και με δική του υπογραφή.

Ενεργεί κάθε πληρωμή με εντολή του Προέδρου και βάσει των ενταλμάτων πληρωμών, ύστερα από έγκριση της σχετικής δαπάνης εκ μέρους του ΔΣ. Στο Ένταλμα Πληρωμής αναγράφεται και ο αριθμός και η ημερομηνία της εγκριτικής απόφασης του ΔΣ. Εγκριτική της δαπάνης απόφαση είναι δυνατή και εκ των υστέρων, μετά την πραγματοποίηση της δαπάνης. Σε κάθε ένταλμα πληρωμής πρέπει να επισυνάπτεται απόδειξη πληρωμής του δικαιούχου. Επίσης αναλαμβάνει χρήματα από την Τράπεζα μετά από σχετική εξουσιοδότηση του Προέδρου.

Ο Ταμίας τηρεί τα απαραίτητα βιβλία και στοιχεία και τα φυλάσσει σε φακέλους (κλασέρ), κατά σειράν αρίθμησης των ενταλμάτων, όλα τα δικαιολογητικά πληρωμής. Στο τέλος του έτους υποβάλλει στο ΔΣ τον απολογισμό της διαχείρισης, με βάση τον οποίον συντάσσεται και εγκρίνεται από το ΔΣ ο ετήσιος ισολογισμός. Παραδίδει τα στοιχεία και το αρχείο της διαχείρισης στον επόμενο Ταμία και συντάσσεται σχετικό πρακτικό.

Ο Ταμίας δύναται να κρατά σε μετρητά για τις τρέχουσες ανάγκες της Εταιρείας ποσό που δεν υπερβαίνει τα πεντακόσια (500) ευρώ. Το ποσό αυτό δύναται να αναπροσαρμόζεται με απόφαση του Δ.Σ.

Σε περίπτωση κωλύματος ή απουσίας του αναπληρώνεται από τον σύμβουλο του ΔΣ που ορίζεται από αυτό.

ε) Ο Έφορος (ή Κοσμήτωρ) είναι υπεύθυνος για την εν γένει διαχείριση των γραφείων της Εταιρείας και την οργάνωση της βιβλιοθήκης της.

στ) Με απόφαση του Διοικητικού Συμβουλίου δύναται να καθορίζονται επιπρόσθετες αρμοδιότητες και σε άλλα μέλη του ΔΣ.

7. Με απόφαση του Δ.Σ. δύναται να συγκροτούνται Επιτροπές, διαρκείς ή για περιορισμένο χρονικό διάστημα, προς μελέτη ή διεκπεραίωση συγκεκριμένων θεμάτων, απαρτιζόμενες από Μέλη του ΔΣ αλλά και λοιπά Μέλη της Εταιρείας.

Οι Επιτροπές δύνανται να συγκροτηθούν και να λειτουργούν, όχι μόνον, στην έδρα της Εταιρείας αλλά, και σε οποιοδήποτε από τα νησιά των Κυκλάδων, εφόσον υφίσταται ανάγκη αντιμετώπισης θεμάτων τοπικού ενδιαφέροντος.

Οι Επιτροπές υποβάλλουν στο Δ.Σ. έκθεση σχετικά µε τις εργασίες τους.

8. Το Διοικητικό Συμβούλιο δύναται να συντάξει και να αναθεωρεί με απόφασή του Κανονισμό Εσωτερικής Λειτουργίας, με τον οποίο ρυθμίζονται ζητήματα σχετικά με την λειτουργία της Εταιρείας και την οργάνωση των δραστηριοτήτων της.

9. Τα μέλη του Διοικητικού Συμβουλίου δεν μπορούν να παρέχουν επ' αμοιβή εργασία στην Εταιρεία ή να συνάπτουν με αυτή συμβάσεις που συνεπάγονται τη λήψη αμοιβής για προσφορά κάθε φύσης άλλων υπηρεσιών ή που αποβλέπουν στην επίτευξη κέρδους για την ανάληψη έργου προμήθειας ή οποιασδήποτε άλλης παροχής προς την Εταιρεία.

10.Τιμής ένεκεν καταγράφεται στο παρόν Καταστατικό το πρώτο Διοικητικό Συμβούλιο της Εταιρείας το οποίο απαρτιζόταν από τους:

Νικόλαο Αλαβάνο, Δικηγόρο,  Ευάγγελο Ανερούση, Δικηγόρο,  Χαράλαμπο Διαπούλη, καθηγητή Βοτανικής στην Γεωπονική Σχολή Αθηνών,  Γεώργιο  Δροσόπουλο, Οικονομολόγο,  Αντώνιο Κανακάρη, Δικαστικό-Ειρηνοδίκη,  Στυλιανό Κορρέ, καθηγητή Αρχαίας Κλασσικής Φιλολογίας, Εθνικό και Καποδιστριακό Πανεπιστήμιο Αθηνών,  Αθανάσιο Πρωτονοτάριο, Δικηγόρο,  Ιωάννη Ράμφο,  Πρωτοπρεσβύτερο, Στυλιανό  Ρέστη, Επιχειρηματία, Ιωάννη Ρήγο, Επιχειρηματία, Θεοδόσιο Σπεράντσα, Μέγα Λογοθέτη της Εκκλησίας της Ελλάδος και Κωνσταντίνο Χαρτοφυλακίδη, Ανώτατο Υπάλληλο της ΤτΕ.

**Άρθρο 10ο**

**Εξελεγκτική Επιτροπή**

1. Η Εξελεγκτική Επιτροπή (Ε.Ε.) αποτελείται από τρία Τακτικά Μέλη της Εταιρείας. Τα Μέλη της εκλέγονται κάθε τέσσερα χρόνια από την Γενική Συνέλευση, σύμφωνα με τα οριζόμενα στο Άρθρο 11 του παρόντος ~~.~~ Στην ίδια Γενική Συνέλευση εκλέγονται αντίστοιχα και δύο αναπληρωματικά μέλη αυτής, κατά σειρά ψήφων. Σε περίπτωση που τα απομένοντα (τακτικά και αναπληρωματικά) μέλη αυτής είναι λιγότερα από τρία, το έργο της ενεργείται από αυτά, χωρίς διενέργεια αναπληρωματικών εκλογών.

2. Η Εξελεγκτική Επιτροπή κατά την πρώτη, μετά την εκλογή της, συνεδρίαση εκλέγει τον Πρόεδρό της, ο οποίος και διευθύνει τις εργασίες της.

3. α) Η Εξελεγκτική Επιτροπή ελέγχει τις πράξεις της οικονομικής διαχείρισης της Εταιρείας. Ειδικότερα δικαιούται να ελέγχει τις διαχειριστικές πράξεις του Δ.Σ. και του Ταμία και να επιβλέπει εάν αυτές είναι σύμφωνες με τις διατάξεις των νόμων, του καταστατικού και τις αποφάσεις των Γ.Σ. και του Δ.Σ.

β) Υποχρεούται να ελέγχει τα διαχειριστικά έγγραφα και τα βιβλία της Εταιρείας και, τέλος, να συντάσσει κάθε χρόνο έκθεση σχετικά με τη διαχείριση του Δ.Σ. την οποία υποβάλλει και διαβάζει στην ετήσια Τακτική Γ.Σ, προτείνοντας την απαλλαγή ή μη του Δ.Σ. από την ευθύνη της οικονομικής διαχείρισης.

γ) Στο πλαίσιο των καθηκόντων της δικαιούται να ζητήσει από τον Ταμία και γενικώς από το ΔΣ κάθε στοιχείο χρήσιμο και απαραίτητο για την άσκηση του έργου της. Τηρεί βιβλίο πρακτικών, στο οποίο καταγράφονται οι αποφάσεις της για τους διενεργούμενους ελέγχους και οι εκθέσεις προς τη ΓΣ.

δ) Το Βιβλίο εσόδων – εξόδων, τα μπλοκ των αποδείξεων, καθώς και των ενταλμάτων πληρωμής αλλά και τυχόν άλλα στοιχεία οικονομικής διαχείρισης σφραγίζονται, αριθμούνται κατά φύλλο και θεωρούνται από τον Πρόεδρο της Εξελεγκτικής Επιτροπής και συντάσσεται πράξη θεώρησης στην τελευταία σελίδα κάθε τέτοιου βιβλίου και στοιχείου.

**Άρθρο 11ο**

**Αρχαιρεσίες**

1. Οι υποψήφιοι για το Διοικητικό Συμβούλιο (Δ.Σ.) και την Εξελεγκτική Επιτροπή (Ε.Ε.) υποβάλλουν αίτηση προς το απερχόμενο Διοικητικό Συμβούλιο έως 3 (τρεις) ημέρες προ της εκλογο-απολογιστικής Γενικής Συνέλευσης, η οποία συγκαλείται με σκοπό την εκλογή νέου Διοικητικού Συμβουλίου και Εξελεγκτικής Επιτροπής.

2. Με απόφαση του απερχόμενου Διοικητικού Συμβουλίου ανακηρύσσονται οι υποψήφιοι για το Διοικητικό Συμβούλιο και την Εξελεγκτική Επιτροπή και εγγράφονται, κατά αλφαβητική σειρά στο άνω μέρος του ενιαίου εντύπου ψηφοδελτίου, οι ανακηρυχθέντες υποψήφιοι για το Διοικητικό Συμβούλιο, ενώ στο κάτω μέρος εγγράφονται, οι ανακηρυχθέντες υποψήφιοι για την Εξελεγκτική Επιτροπή.

3. Μετά από την παρουσίαση του απολογισμού διοικητικού και οικονομικού, από τον Πρόεδρο, τον Γραμματέα και τον Ταμία του ΔΣ, και την ανάγνωση του ενιαίου ψηφοδελτίου από τον Πρόεδρο, η εκλογο-απολογιστική Γενική Συνέλευση εκλέγει τριμελή Εφορευτική Επιτροπή.

Η Εφορευτική Επιτροπή είναι υπεύθυνη για την ομαλή διενέργεια της διαδικασίας της ψηφοφορίας, την διαλογή των ψήφων και την ανάδειξη του εκλογικού αποτελέσματος το οποίο ανακοινώνεται μετά το πέρας της διαδικασίας συντάσσοντας σχετικό πρακτικό, το οποίο γράφεται στο βιβλίο πρακτικών της Γενικής Συνέλευσης.

Το εκλογικό υλικό, μαζί με την κατάσταση των ψηφισάντων, παραδίδεται στον Γ. Γραμματέα της Εταιρείας και φυλάσσεται τουλάχιστον έξι (6) μήνες μετά την διενέργεια των εκλογών.

4. Στο ψηφοδέλτιο, το οποίο παραδίδει η Εφορευτική Επιτροπή, κάθε εκλογέας δύναται να θέσει έως δέκα πέντε (15) σταυρούς παραπλεύρως των ονομάτων των υποψηφίων για το Δ.Σ. και έως τρεις (3) σταυρούς παραπλεύρως των ονομάτων των υποψηφίων για την Εξελεγκτική Επιτροπή.

5. Μετά το πέρας της ψηφοφορίας καταρτίζεται πίνακας κατατάξεως των υποψηφίων με τη σειρά των ψήφων που έλαβαν. Οι δέκα πέντε (15) πρώτοι του Πίνακα υποψηφίων για το Δ.Σ. απαρτίζουν τα μέλη του νέου Διοικητικού Συμβουλίου οι δε λοιποί, κατά σειρά, είναι οι επιλαχόντες.

Αντιστοίχως, οι τρεις (3) πρώτοι του Πίνακα υποψηφίων για την Εξελεγκτική Επιτροπή απαρτίζουν τα μέλη της νέας Εξελεγκτικής Επιτροπής.

Σε περίπτωση ισοψηφίας, τόσον, ως προς την εκλογή μελών του Δ.Σ. όσον, και μελών της Ε.Ε., λαμβάνεται υπ’ όψιν η αρχαιότητα των Μελών της Εταιρείας.

**Άρθρο 12**

**πρόταση Κωνσταντίνου Σιδερή[[2]](#footnote-2) που δεν εγκρίθηκε κατά πλειοψηφία από την επιτροπή**

**1.**  Οι υποψήφιοι για το Διοικητικό Συμβούλιο και την Εξελεγκτική επιτροπή υποβάλλουν αίτηση προς το απερχόμενο διοικητικό Συμβούλιο μέχρι την προτεραία της εκλογοαπολογιστικής Γενικής Συνέλευσης.

**2.**  Με απόφαση του Συμβουλίου αυτού ανακηρύσσονται οι υποψήφιοι για το Διοικητικό Συμβούλιο και εγγράφονται, κατά αλφαβητική σειρά στο άνω μέρος ενιαίου έντυπο ψηφοδελτίου, ενώ στο κάτω μέρος εγγράφονται οι ανακηρυχθέντες υποψήφιοι για την Εξελεγκτική Επιτροπή. Παραπλεύρως του ονόματος κάθε υποψηφίου αναγράφεται με ευθύνη του διοικητικού Συμβουλίου, εντός παρενθέσεως, το νησί καταγωγής του. Αν πρόκειται για μέλος μη καταγόμενο από τις Κυκλάδες, στην παρένθεση αναγράφεται Μη Κυκλαδίτης. Αν υπάρχει καταγωγή από δύο νησιά (οι γονείς από δύο νησιά) ή αν διαπιστώνεται ενσυνείδητη τοπική επικέντρωση των ενδιαφερόντων του υποψηφίου σε τρίτο νησί, για την αναγραφή της εντός παρενθέσεως καταγωγής απαιτείται αιτιολογημένη απόφαση του Διοικητικού Συμβουλίου. Στη Γενική Συνέλευση ο Πρόεδρος του απερχόμενου Διοικητικού Συμβουλίου διαβάζει το περιεχόμενο του ψηφοδελτίου, όπως διαμορφώθηκε από το Συμβούλιο, και εφόσον προβληθούν αντιρρήσεις από μέλη της Συνέλευσης, αποφασίζει οριστικά η Γενική Συνέλευση για το περιεχόμενο του ψηφοδελτίου, το οποίο και διορθώνεται σύμφωνα με την απόφασή της, πριν αρχίσει η διαδικασία των αρχαιρεσιών.

**3.**  Η Γενική Συνέλευση εκλέγει τριμελή Εφορευτική Επιτροπή, η οποία ενεργεί τη διαδικασία της ψηφοφορίας, τη διαλογή των ψήφων και την ανάδειξη του εκλογικού αποτελέσματος, συντάσσοντας σχετικό πρακτικό καταχωριζόμενο στο βιβλίο πρακτικών της Γενικής Συνέλευσης. Το εκλογικό υλικό, μαζί με την κατάσταση των ψηφισάντων, παραδίδεται στον Γενικό Γραμματέα και φυλάσσεται τουλάχιστο επί ένα εξάμηνο.

**4.**  Η Εφορευτική Επιτροπή παραδίδει σε κάθε εκλογέα ένα ψηφοδέλτιο και αυτός θέτει μέχρι δεκαπέντε σταυρούς παραπλεύρως των ονομάτων των υποψηφίων για το Διοικητικό Συμβούλιο και μέχρι τρεις σταυρούς παραπλεύρων των υποψηφίων για την Εξελεγκτική Επιτροπή.

**5.** Μετά το πέρας της ψηφοφορίας όταν δεν υπάρχει παρόν μέλος να ψηφίσει ακολουθεί η διαλογή των ψήφων, ως ακολούθως: Πρώτα καταρτίζεται πίνακας κατατάξεως των υποψηφίων με τη σειρά των ψήφων που έλαβαν. Στη συνέχεια καταρτίζεται δεύτερος πίνακας, προοριζόμενος για τη συγκρότηση του νέου Διοικητικού Συμβουλίου. Σε αυτόν κατ’ αρχάς μεταφέρονται, κατά σειρά αναγραφής τους, από τον Πίνακα Κατατάξεως οι πρωτεύσαντες από κάθε νησί και οι μη Κυκλαδίτες, οι οποίοι και διαγράφονται από τον Πίνακα Κατατάξεως. Στη συνέχεια μεταφέρονται στον δεύτερο αυτόν Πίνακα οι απομείναντες του Πίνακα κατατάξεως, όπως αναγράφονται, κατά τη σειρά των ψήφων τους.

Οι δεκαπέντε πρώτοι του δεύτερου αυτού Πίνακα απαρτίζουν τα μέλη που θα συγκροτήσουν το νέο Διοικητικό Συμβούλιο και οι λοιποί, κατά σειρά, είναι οι επιλαχόντες – αναπληρωματικοί.

**6.**  Ο πρώτος αναγραφόμενος στον δεύτερο αυτόν Πίνακα καλεί τους λοιπούς (επιτυχόντες και επιλαχόντες), εντός μιας εβδομάδας από την εξαγωγή του εκλογικού αποτελέσματος σε συνεδρίαση, που προεδρεύει ο Πρόεδρος του απερχόμενο Διοικητικού Συμβουλίου, για τη συγκρότηση σε σώμα του νέου Διοικητικού Συμβουλίου.

**7.**  Για την εκλογή του Προέδρου, και των λοιπών ως άνω μελών του Διοικητικού Συμβουλίου ενεργείται μυστική ψηφοφορία μεταξύ των δεκαπέντε τακτικών μελών του Διοικητικού Συμβουλίου, συντάσσεται δε σχετικό πρακτικό στο οικείο βιβλίου πρακτικών του διοικητικού Συμβουλίου.

**Άρθρο 12ο**

**Τροποποίηση του Καταστατικού**

Η τροποποίηση του καταστατικού μπορεί να αποφασιστεί μόνον από την Γενική Συνέλευση, η οποία βρίσκεται για τον σκοπό αυτό σε απαρτία και συνεδριάζει εγκύρως εφόσον παρίστανται σε αυτήν ταμειακώς ενήμερα Τακτικά Μέλη που εκπροσωπούν το ήμισυ (1/2) του συνόλου των ταμειακώς ενήμερων Τακτικών Μελών.

Η απόφαση λαμβάνεται κατά πλειοψηφία των τριών τετάρτων (3/4) των συμμετεχόντων με δικαίωμα ψήφου στην Γενική Συνέλευση.

**Άρθρο 13ο**

**Διάλυση της Εταιρείας**

1. Εκτός της προβλεπόμενης από την νομοθεσία περιπτώσεως αυτοδίκαιης διάλυσης των Σωματείων, η διάλυση της Εταιρείας δύναται να αποφασιστεί μόνον από την Γενική Συνέλευση, η οποία βρίσκεται για τον σκοπό αυτό σε απαρτία και συνεδριάζει εγκύρως εφ’ όσον παρίστανται σε αυτήν ταμειακώς ενήμερα Τακτικά Μέλη που εκπροσωπούν το ήμισυ (1/2) του συνόλου των ταμειακώς ενήμερων Τακτικών Μελών.

Η απόφαση λαμβάνεται κατά πλειοψηφία των τριών τετάρτων (3/4) των συμμετεχόντων με δικαίωμα ψήφου στη Γενική Συνέλευση.

2. Μετά την διάλυση της Εταιρείας η περιουσία της περιέρχεται σε ανώτατα εκπαιδευτικά ιδρύματα που εδρεύουν στις Κυκλάδες, ή όπου αλλού κριθεί , σύμφωνα με απόφαση της Γενικής Συνέλευσης, η οποία θα αποφασίσει τη λύση της Εταιρείας.

3. Η περιουσία της Εταιρείας απαγορεύεται να διανεµηθεί στα Μέλη της.

**Άρθρο 14ο**

**Σφραγίδα της Εταιρείας**

Η Εταιρεία διαθέτει τη δική της σφραγίδα, η οποία φέρει κυκλικά επιγραφή: «ΕΤΑΙΡΕΙΑ ΚΥΚΛΑΔΙΚΩΝ ΜΕΛΕΤΩΝ», στο κέντρο της εικόνα του αγάλματος της Νίκης της Δήλου και τις λέξεις : «Η ΝΙΚΗ ΤΗΣ ΔΗΛΟΥ» και, κάτω από την εικόνα, τη χρονολογία «1958».

**Άρθρο 15ο**

Για κάθε περίπτωση για την οποία δεν υπάρχει πρόβλεψη στο παρόν Καταστατικό, εφαρμόζονται οι σχετικές διατάξεις του ΑΚ και της λοιπής νομοθεσίας.

**Άρθρο 16ο**

Το Καταστατικό εγκρίθηκε κατ’ άρθρο και στο σύνολό του στη Συνέλευση των Ιδρυτικών Μελών στις ……………………...

Το Καταστατικό τροποποιήθηκε κατά την ………….Γενική Συνέλευση των Μελών της………………….. και κατά την Έκτακτη Γενική Συνέλευση των Μελών της ……… Νοεμβρίου 2017.

 **Αθήνα, …… Νοεμβρίου 2017**

1. Για τον λόγο αυτό άλλωστε η τελική μορφή της πρότασης θα είναι γραμμένη σε πολυτονικό σύστημα. [↑](#footnote-ref-1)
2. Η πρόταση για την διαδικασία των αρχαιρεσιών αποτελεί και την πρώτη πρόταση στην διαδικασία της διαβούλευσης. [↑](#footnote-ref-2)